De Gallus isch i de Mitti vom 6. Joorhundert z Irland uf d Welt cho und isch denn Mönch is Chloster Bangor (Ulster, Nordirland) iitrete, woner denn Priester woren isch. Um 590 isch er mit sim Leerer, em Columban, und anderne Mönch uf d Wanderschaft ufbroche. Si sind is Frankeriich choo, wo si im burgundische Tailriich s Chloster Luxovium (Luxeuil) im Jura ggründet hend. Nochdem de Columban Chrach mitem burgundische Merowingerkönig öbercho het, hend d Ire s Chloster verloo und sind zum austrasische König ggange. De het ine d Erlaubnis gee bi de Alemane z missioniere.